壽陽歌
作者：張耒
朝代：宋

paragraphs: 壽陽樓前淮水碧，壽陽美女如脂白。
李郎青鬢照青衫，曾在花前作狂客。
伯勞睡重花枝晚，時許蜻蜓一偷眼。
歡娛雖少恨已多，纖手紅箋揮翠管。
淮陽歸來春已暮，夜夜夢魂淮上去。
欲歌舊曲只添愁，畫得雙蛾不能語。
有客南來從壽春，衆人笑問動精神。
自從柳別章臺後，攀折風光知幾人。
已伴春衫辭側帽，不怕嬌啼隨意笑。
嗟君耿耿獨相思，須信多情是年少。